Borec, Tomáš, minister spravodlivosti SR (2013-03-15):
Ďakujem pekne. Takže dokončiť ešte chcem toto moje dnešné turné, je to piaty v poradí zákon. Tak, čo sa týka, pani predsedajúca, veľmi pekne ďakujem. Vážené pani kolegyne, kolegovia, na rokovanie predkladám vládny návrh zákona o ochrane osobných údajov a o zmene a doplnení niektorých zákonov, a to z dôvodu, že ochrana osobných údajov je jedným z ľudských práv, z ktorých časť agendy bola po zrušení funkcie podpredsedu vlády pre ľudské práva a národnostné menšiny k septembru 2012 delimitovaná z tejto časti na Ministerstvo spravodlivosti Slovenskej republiky. Návrh zákona o ochrane osobných údajov a o zmene a doplnení niektorých zákonov bol vypracovaný na základe Plánu legislatívnych úloh vlády Slovenskej republiky na 2. polrok 2012. Predloženým návrhom zákona sa zabezpečuje dôsledná transpozícia smernice o ochrane fyzických osôb pri spracovaní osobných údajov a o voľnom pohybe týchto údajov, a to s ohľadom na pripomienky Európskej komisie z roku 2006, analyzujúc doterajšie aplikačné praxe, ako aj na rýchly rozvoj spoločenských zmien a vývoj informačných technológií, ktoré v značnom rozsahu zasahujú práve do oblasti ochrany osobných údajov. Návrh zákona je zároveň koncipovaný tak, aby sa ním zabezpečilo plnenie úloh pre oblasť ochrany osobných údajov vyplývajúcich zo Schengenského akčného plánu Slovenskej republiky. Návrh zákona poskytuje prehľadnejšiu úpravu práv a povinností osôb začlenených do procesu spracovania osobných údajov, čo predstavuje účinnejší spôsob na zabezpečenie rovnakého výkladu a uplatňovania pravidiel v oblasti ochrany osobných údajov, ktorá svojou povahou predstavuje neoddeliteľnú súčasť základných práv a slobôd. Sprehľadnením a zavedením jednoznačnej právnej úpravy sa posilní právna istota nielen fyzických osôb jednotlivcov pri ochrane osobných údajov a uplatňovaní ich práv, ale aj právna istota pri plnení povinností zo strany prevádzkovateľov a sprostredkovateľov spracúvajúcich osobné údaje. Predpokladané znenie návrhu zákona predstavuje základné a súčasne nevyhnutné kroky pre konsolidáciu slovenského právneho poriadku v oblasti ochrany osobných údajov. Tento návrh zákona bol predmetom riadneho pripomienkového konania a vláda Slovenskej republiky ho schválila na svojom rokovaní dňa 9. januára 2013. Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a súčasne je v súlade aj s právom Európskej únie. Čo sa týka stanoviska k spoločnej správe, Výbor Národnej rady Slovenskej republiky pre ľudské práva a národnostné menšiny schválil spoločnú správu k predmetnému návrhu zákona dňa 13. marca tohto roku. Predkladateľ, čiže ministerstvo spravodlivosti, sa stotožňuje so všetkými závermi vyplývajúcimi zo spoločnej správy výborov Národnej rady a má za to, že ich zapracovanie prispeje k skvalitneniu novej právnej úpravy v oblasti ochrany osobných údajov. Súčasne sa stotožňujem so spoločným hlasovaním o bodoch 1 až 12 a 14 až 46 s návrhom schváliť a osobitne s hlasovaním o bode 13 s návrhom neschváliť. Po schválení príslušných pozmeňujúcich a doplňujúcich návrhov uvedeným spôsobom odporúčam Národnej rade Slovenskej republiky schváliť vládny návrh zákona o ochrane osobných údajov a o zmene a doplnení niektorých zákonov. Ďakujem pekne, pani predsedajúca, skončil som.